รมว.แรงงาน เปิดเวทีสัมมนาทิศทางการเพิ่มผลิตภาพแรงงาน มุ่งสร้างกลไกการขับเคลื่อนเศรษฐกิจด้านนวัตกรรม เทคโนโลยี ส่งเสริมศักยภาพในการแข่งขันของประเทศ
พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวว่า จากสถานการณ์ทางโครงสร้างประชากรและตลาดแรงงานของไทย อาทิ การเข้าสู่สังคมผู้สูงอายุ อัตราการเจริญพันธุ์ที่ลดลงทำให้สถานการณ์ของกำลังแรงงานในอนาคตประสบกับการลดลงของวัยทำงานและวัยเด็ก ประกอบกับโครงสร้างของจำนวนแรงงานภาคอุตสาหกรรม ภาคการเกษตร และภาคบริการ ไม่เป็นไปในทิศทางเดียวกัน รวมถึงปัญหาเชิงโครงสร้างตลาดแรงงาน เช่น การทำงานไม่ตรงกับสาขาที่สำเร็จศึกษา การทำงานต่ำกว่าระดับการศึกษา และคุณภาพแรงงาน ซึ่งประเด็นเหล่านี้ส่งผลต่อผลิตภาพแรงงาน ประกอบกับสถาบันระหว่างประเทศเพื่อการพัฒนาการจัดการ หรือ IMD ซึ่งเป็นองค์กรที่ทำหน้าที่จัดอันดับขีดความสามารถในการแข่งขันของประเทศต่างๆทั่วโลก ซึ่งไทยได้รับการจัดอันดับผลิตภาพแรงงานอยู่อันดับที่ 57 จากทั้งหมด 63 ประเทศ ถือว่ากำลังประสบปัญหาผลิตภาพแรงงานต่ำ การจัดสัมมนาในวันนี้ (14 ก.ย.61) เพื่อเป็นเวทีแลกเปลี่ยนความรู้ ความคิดเห็นเกี่ยวกับทิศทางการเพิ่มผลิตภาพแรงงานให้สอดคล้องกับหลักเกณฑ์การจัดอันดับของ IMD และสถาบันอื่นๆ โดยจะนำข้อคิดเห็นและข้อเสนอแนะไปประกอบการกำหนดกรอบทิศทางและแนวทางการเพิ่มผลิตภาพแรงงานให้เป็นรูปธรรม





ด้านนายจรินทร์ จักกะพาก ปลัดกระทรวงแรงงาน กล่าวว่า กระทรวงแรงงานตระหนักถึงความสำคัญของการเพิ่มผลิตภาพแรงงานของประเทศ จึงได้จัดทำแผนแม่บทการเพิ่มผลิตภาพแรงงานและแผนปฏิบัติการเพิ่มผลิตภาพแรงงาน พ.ศ.2560-2564 เพื่อให้มีกรอบแนวทางยกระดับผลิตภาพแรงงานของประเทศสอดคล้องกับนโยบายไทยแลนด์ 4.0 และเกณฑ์การจัดอันดับของ IMD นอกจากนี้ยังมีแผนดำเนินการแต่งตั้งคณะทำงานเพิ่มผลิตภาพแรงงาน ซึ่งจะมีผู้แทนจากหน่วยงานที่เกี่ยวข้องทั้งภาครัฐ ภาคเอกชน และนักวิชาการจากสถาบันการศึกษา ทั้งนี้ การสัมมนาในครั้งนี้ มีผู้เข้าร่วมสัมมนาประมาณ 150 คน ประกอบด้วย ผู้แทนจากภาครัฐและภาคเอกชน ผู้แทนองค์กรนายจ้างและลูกจ้าง นักวิชาการ ข้าราชการและเจ้าหน้าที่กระทรวงแรงงาน